આજે દેશના અબજપતિઓની સંપત્તિ સમગ્ર દેશના જીડીપીના ૧૫ ટકા જેટલી છે. પાંચ જ વર્ષ પહેલાં આ સંપત્તિ જીડીપીની ૧૦ ટકા બરાબર હતી. આનો અર્થ એ છે કે છેલ્લાં પાંચ વર્ષ દરમિયાન જ અમીરોની અમીરી જેટ ઝડપે વધી છે અને આને માટે અહેવાલમાં સરકારી નીતિઓને જવાબદાર ઠેરવાઈ છે. ૨૦૧૭ના વર્ષના આંકડા પ્રમાણે આજે ભારતની કુલ સંપત્તિના ૭૩ ટકા જેટલી સંપત્તિ ઉપર દેશની વસતીના માત્ર ૧ ટકા કહી શકાય તેટલા ગણ્યાગાઠ્યા અમીરોએ કબજો જમાવી દીધો છે! ભારતના ૧ ટકા એવા આ અમીરોની સંપત્તિમાં એક જ વર્ષમાં ૨૦.૯ લાખ કરોડ રૃપિયાનો જે વધારો થયો તે દેશના ૨૦૧૭-૧૮ના કુલ બજેટ બરાબર છે! ૬૭ કરોડ લોકો આજે પણ ગરીબી અવસ્થામાં જીવે છે અને મધ્યમવર્ગને અમીરોની આવક સુધી પહોંચવું હોય તો અંદાજે ૯૪૧ વર્ષો લાગી શકે છે! ગરીબોની આવકમાં ગયા વર્ષે માત્ર ૧ ટકાનો વધારો થયો છે, જ્યારે અમીરોની આવકનું પ્રમાણ દેશની કુલ સંપત્તિના ૫૮ ટકા જેટલું વધ્યું છે, જે વૈશ્વિકસ્તરના સરેરાશ ૫૦ ટકા કરતાં વધારે છે.